“ኢትዮጵያና ኤርትራ ወደ ብልፅግና ለመገስገስ አብረው ይተጋሉ”- ጠቅላይ ሚኒስትር ዶክተር አብይ አህመድ
አዲስ አበባ፡- ኢትዮጵያና ኤርትራ የጀመሩትን ሁለንተናዊ ግንኙነት ይበልጥ በማጠናከር ወደ ብልፅግና ለመገስገስ አብረው እንደሚተጉ ጠቅላይ ሚኒስትር ዶክተር አቢይ አህመድ ተናገሩ፡፡የኢትዮጵያ እና ኤርትራ ግንኙነትን ይበልጥ መጠናከር አስመልክቶ ትናንት በጠቅላይ ሚኒስትር ፅህፈት ቤት ለፕሬዚዳንት ኢሳያስ አፈወርቂ የእራት ግብዣ በተደረገበት ወቅት ንግግር ያደረጉት ጠቅላይ ሚኒስትር ዶክተር አቢይ አህመድ፣ የሁለቱ ሀገሮች ዘርፈ ብዙ ግንኙነት ይበልጥ እየተጠናከረ መምጣቱን ገልፀዋል፡፡እንደ ሁለት ሀገሮች ነገር ግን እንደ አንድ ህዝብ ወደ ብልፅግና ለምናደርገው ጉዞ አብረን እንተጋለን ያሉት ጠቅላይ ሚኒስትሩ በግንኙነቱ ሁለቱም ሀገሮች ተጠቃሚ እየሆኑ መምጣታቸውን ለአብነት ያህልም በቴሌኮም ዘርፉ በባለፈው ዓመት ከ4ነጥብ5 ሚሊዮን ዶላር በላይ የንግድ ልውውጥ መደረጉን ገልፀዋል፡፡በሚቀጥሉት ሦስት ዓመታት አዲስ አበባን ቢያንስ በአፍሪካ ትልቅ የቱሪስት መስህብ ለማድረግ እየተሠራ እንደሆነ የተናገሩት ጠቅላይ ሚኒስትሩ መንግሥት አለአግባብ አስፋፍቶ የያዛቸውን ቦታዎች በመለየትና በማስተካከል በከተማዋ ሊሰሩ የታሰቡ ፕሮጀክቶች እንዳሉ ገልፀዋል፡፡ጠቅላይ ሚኒስትር ዶክተር አቢይ አህመድ ውሀ እያጠጡ ካሳደጉት የዘንባባ ዛፍ የተወሰደ ቅጠል ለሁለቱ ሀገራት ሰላም ምልክት ይሆን ዘንድ በታዳጊ ህፃን ለፕሬዚዳንት ኢሳያስ አፈወርቂ እና ለጠቅላይ ሚኒስትሩ ተበርክቷል፡፡በተያያዘ ዜና የኢፌዴሪ ጠቅላይ ሚኒስትር ዶክተር አብይ አህመድ እና የኤርትራው ፕሬዚዳንት ኢሳያስ አፈወርቂ በአዲስ አበባ ስድስት ኪሎ አካባቢ ለሚገነባው የኤርትራ ኤምባሲ የመሰረት ድንጋይ አስቀምጠዋል።ሐምሌ 19 መናፈሻ አካባቢ ለሚገነባው ለዚህ ኤምባሲ ሁለቱ መሪዎች የመሰረት ድንጋዩን በጋራ ባስቀመጡበት ወቅት የኢፌዴሪ ጠቅላይ ሚኒስትር ዶክተር አብይ አህመድ ባስተላለፉት መልዕክት የኤምባሲ መገንቢያ ቦታው ለኤርትራ ህዝብና መንግሥት የተሰጠ ስጦታ መሆኑን አብስረዋል።የኤምባሲው መገንባት የሁለቱን ሀገራት ዲፕሎማሲያዊ ግንኙነት የበለጠ መሰረት የሚያስይዝ ነው ያሉት ጠቅላይ ሚኒስትር ዶክተር አብይ በዚህ የፕሬዚዳንት ኢሳያስ አፈወርቂ ጉብኝት ሀገራቱ በርካታ የኢኮኖሚ ትስስር ለመፍጠር የሚያስችላቸው አቅም እንዳላቸው ተመልክተናል ፤ ይህንንም ለመጠቀም ተወያይተናል ብለዋል።የሁለቱን ሀገራት ሕዝቦች ከድህነት ለማውጣት ያለመታከት እንሠራለን ያሉት ጠቅላይ ሚኒስትሩ የፈረንጆቹ 2020 ለኢትዮጵያ እና ለኤርትራ ህዝቦች ብሎም ለምስራቅ አፍሪካ የብልፅግና መጀመሪያ ዓመት ይሆናል ብለዋል። ለሁለቱ ሀገራት ህዝቦች ብልፅግና አብሮ ለመስራት በኢትዮጵያ በኩል ሙሉ ዝግጁነት እንዳለም ጠቁመዋል።አዲስ ዘመን ታህሳስ 17/2012 ድልነሳ ምንውየለት 